Tensan yekkwa ton pen yentok ipàkàlà kuppàssak ya lànen temloto kon po tùse ailon teppù tok uya ipàk pen màlà.
Sàlà wekkupùppù màlà Kaatù Maimu yenpoikanài Isaiah uselupappù lùppù wekkuttoppe màlà kasa iwechi màlà teppù ya kasa,
“Itepulu,
ànùk uya ailon tesak kùmaimu pàk nai?
Ànùk yemyak Itepulu meluntàlù usenpoikappù?”
teppù ya kasa.
Màlàpàk ailon teppù tok uya pen màlà masapùla Isaiah uya wate tukkasak pàk.
“Kaatù uya enpùla tok yenu kussak màlà,
molopai tok usenumenkatok yakkosak ya,
tenu kon ke tok uya yene tukaik
molopai tùusenumenkatok kon ke tok uya ittu tukaik,
wapùla tok welattà uwinàkàik tukaik tipittàtok kon pe uya.”
Sàlà yamùk teppù Isaiah uya màlà masapùla Jesus yapulàtok yensak tùuya pàk,
molopai ipàk iichelupappù.
Wa tùse là tukke Jew yamùk yepulu ton kùlottau ailon teppù tok uya ipàk,
tùse tok uya yekamappù pen masapùla Pharisee yamùk pàk tùusenalippa kon pàk,
Jew yamùk wepilittok itak tapai tenpakka kon tukaik.
Masapùla Kaatù uya apulàntok yentai kappon yamùk uya tapulàtok kon kuꞌnài nan mùkyamlo tùꞌnùn kon pe.
Jesus wentaimeppù eke pe,
“Ànùꞌlà ailon nùkayaiꞌnùk upàk uya,
upàk neken nà ailon te pen màlà,
tùse mùkkàlà nàlà uyeunoꞌnàippù pàk.
Molopai uyenyaiꞌnùk uya nàlà uyeunoꞌnàippù yensak màlà.
Uyàssak sàlà wolù weyu pe,
ànùꞌlà ailon tawon upàk wechi ewalupàttau tukaik.
Ànùꞌlà umaimu yetanài molopai yawàlà tùwessen pen kottùma uya pen màlà.
Wolù yawon kon kappon yamùk kottùmaik uyàssak pen sàlà,
tùse tok pùikattàik.
Ànùꞌlà unulunpanài molopai umaimu yanùnnài pen kottùmanài wechi màlà molo.
Mayin unekamappù wechi màlà ikottùmanài pe wei wenukassak yattai.
Masapùla uyiwalà là uselupappù pen tùse Ukàipùnù uyeunoꞌnàippù uya uyapyontàppù yàꞌlà tukaik là molopai yàꞌlà kasa là uselupa toppe.
Molopai tùttuyaik apyontàntok ya màlà tàwàlàlà wemaꞌnàtok yak anài.
Màlàpàk yàꞌlà tukaik là uselupatok màlà Ukàipùnù nekamappù upàk uselupa toppe,”
teppù Jesus uya.